M. Kondrót, poslanec: (2006-03-16):
A čo zahraničné investície v minulom roku? Nuž, podľa Národnej banky Slovenska boli najhoršie za posledných šesť rokov. Už niet čo predávať, pán minister, a tam je čaro pseudoprílevu zahraničných investorov, ktorými ste sa tak hrdili. Najlepším dôkazom toho, že to, čo robíte, robíte zle, je nedávny krok Národnej banky Slovenska, ktorá bola nútená zvýšiť základné úrokové sadzby hneď o 0,5 %.  A reči o zdravom raste spľasli a pravdepodobne ani to nebolo jej posledné slovo v tomto roku. Produkčná medzera sa uzavrela. Ekonomika sa prehrieva. Slovom, potenciálny produkt nerastie, a to i napriek značným nákladom verejného sektora a za obrovských obetí ľudí. Už ani chudoba, a teda nízke mzdy a nezamestnanosť, a teda dostatok pracovnej sily nie je lákadlom pre zahraničných investorov. Že reči o dobehnutí zvyšku EÚ do 15 rokov sú cynické a lživé.  Obyvateľstvu by stačili dvojnásobné platy, ktoré ste sľúbili za štyri roky. A nepohli ste s nimi ani za sedem. Kdeže dobehnutie EÚ za 15 rokov. Váš kandidát personálnu biedu SDKÚ len podčiarkuje. Pozrime sa do Čiech, pán minister. Sociálna demokracia tam previedla národ bez obetí k  prosperite a zdravému rastu. A bez pompy dvojnásobných platov pred voľbami. Tam niet sociálnej nerovnováhy. Tam nežije štvrtina  ľudí v biede ako na Slovensku. Tam nemá zahraničný obchod problémy. Tam niet núdze o zahraničné investície a nemusia sa investorom ani submisívne podkladať. Tam sa totiž robí koncepčne a bez demagógie a falošného populizmu. Naši občania by vám boli vďační aspoň za životnú úroveň  roku 1989, ale i to za sedem rokov bolo nad vaše sily. Slovom, vami zatracovaní, ponižovaní komunisti boli lepšími hospodármi. Pán minister, vy si neveríte pred voľbami, keď odkladáte svojich verných do Národnej banky? Je toto vhodné odkladisko? Skúste ich poriešiť na vlastné náklady, a nie na náklady štátu. Hovorím na vlastné preto, že SDKÚ je zadlžená, má netransparentné financovanie. Nečudo, že rastie i dlh štátu, ak financmajster je z takejto strany a má také skvelé kádre. Vážené kolegyne, kolegovia, § 7 ods. 4 zákona o Národnej banke Slovenska jasne hovorí, citujem: „Za člena Bankovej rady môže byť vymenovaná fyzická osoba s náležitými vedomosťami v menovej oblasti alebo v oblasti finančníctva. Za náležité odborné skúsenosti sa považuje úplné vysokoškolské vzdelanie univerzitného zamerania a najmenej päť rokov praxe v riadiacej, vedeckej alebo pedagogickej funkcii v menovej oblasti alebo v oblasti finančníctva.“ Navrhovaný kandidát bol do volieb roku 2002 novinár, neskôr poradca. Žiadna riadiaca vedecká alebo pedagogická funkcia v menovej oblasti alebo finančníctve sa teda evidentne nekonala. A od vymenovania do riadiacej funkcie štátneho tajomníka päť rokov pri najlepšej vôli v našej zemepisnej šírke ešte neuplynulo. Do vymenovania za člena Bankovej rady k 1. 1. tohto roku uplynulo 5,5 roka od ukončenia štúdia pána Odora. Podľa životopisu zverejneného na stránke NBS od apríla 1999 do mája 2001 bol analytikom ČSOB. Nebol teda v riadiacej funkcii, nevykonával vedeckú ani pedagogickú prax. Od mája 2001 doteraz ešte päť rokov neuplynulo, nehovoriac o praxi do roku 2003 v slovenskej ratingovej agentúre, ktorú ťažko možno pokladať za menovú alebo finančnú inštitúciu. Je uznesenie o jeho vymenovaní platné, ak bolo prijaté v rozpore so zákonom? Nie je spochybnená legitimita rozhodnutí Bankovej rady, ak je takto nekompetentne politicky obsadzovaná? Je modrá nielen dobrá, ale lepšia ako zákon, pán minister? Kvalifikačné požiadavky nespĺňal pán Odor, nespĺňa ich podľa mňa ani navrhovaný kandidát, lebo napríklad takzvané riadenie poradcov nie je riadenie. Mám výhrady k jeho odbornosti, ktoré som načrtol vyššie. Keď posledná vláda Vladimíra Mečiara navrhla do Bankovej rady Národnej banky Slovenska štátneho tajomníka Jozefa Magulu, všetci súčasní demokrati, analytici útočili na jeho kompetentnosť. Dnes je ticho. Pritom toto je už druhý pokus obsadiť bankovú radu politickým protežantom bez splnenia kvalifikačných predpokladov. Žeby vláda Mikuláša Dzurindu bola dvakrát horšia ako vláda Vladimíra Mečiara? V Národnej banke Slovenska zo súčasných členov Bankovej rady sa iste nájdu osobnosti, na ktorých je možná široká politická dohoda a ktoré požívajú všeobecnú vážnosť. Navrhovaný kandidát medzi také osobnosti podľa mňa ani zďaleka nepatrí, lebo mu chýba mať schopnosť i vlastný názor. Za takéhoto kandidáta by sa mala vláda SDKÚ hanbiť, a nie ho ponúkať ako viceguvernéra. Alebo ide podľa vás o politickú funkciu, a teda ju môže robiť aj neodborník? Strana Smer je iného názoru, a preto bude hlasovať proti tejto politickej kandidatúre, škodiacej Národnej banke Slovenska i Slovensku. Rovnako prosím, aby hlasovali všetci tí poslanci, pre ktorých je nezávislosť a profesionalita v Národnej banke Slovenska svätá nielen pre jej dopad na hospodársku stabilitu, ale i pre symbolický význam, pretože Národná banka Slovenska je výrazom štátnosti, národnej nezávislosti, svojbytnosti a suverenity a ako taká je neprivatizovateľná straníckymi aparátmi. Som zvedavý, kto okrem poslancov SDKÚ sa k tomuto útoku na národný symbol pridá. Pri tomto nedôstojnom incidente priamo na pôde parlamentu nech sa nikto nečuduje, že sa v parlamente objaví návrh na vyslovenie nedôvery ministrovi financií alebo rovno predsedovi vlády. Vážené kolegyne, kolegovia, ďakujem vám za pozornosť.